Μεταβολές της περιοκτικότητας σε γλυκογόνο στον εξωστήρα ΜΥ της κύστης σε ασθενείς με καλοήθη υπερπλασία προστάτη (Κ.Υ.Π.)
Authors: Κομνηνός Χρήστος 
Published: September 2021

Πραγματοποιήσαμε μια προοπτική μελέτη ασθενών-μαρτύρων προκειμένου να εκτιμήσουμε την εναπόθεση του γλυκογόνου στον εξωστήρα μυ της ουροδόχου κύστης και τη συσχέτιση αυτού με τα ουροδυναμικά ευρήματα ασθενών με υποκυστική απόφραξη (BOO), λόγω Καλοήθους Υπερπλασίας του Προστάτη (Κ.Υ.Π). Η παρούσα μελέτη αποτελεί την πρώτη διεθνώς πραγματοποιηθείσα μελέτη αξιολόγησης της περιεκτικότητας του γλυκογόνου στην ανθρώπινη ουροδόχο κύστη, σε ασθενείς με υποκυστική απόφραξη.Υλικό και Μέθοδος: Συλλέχθηκαν και αναλύθηκαν δεδομένα από 57 ασθενείς με Κ.Υ.Π και 20 μάρτυρες. Η μελέτη έλαβε χώρα από το Μάρτιο του 2010 ως το Φεβρουάριο του 2013, με τη συνεργασία της Ουρολογικής κλινικής του Γενικού Νοσοκομείου της ‘Νίκαιας-Αγ. Παντελεήμων’ και της Β’ Πανεπιστημιακής Ουρολογικής κλινικής του ‘Σισμανόγλειου’ Νοσοκομείου. Η διάγνωση της BOO επιβεβαιώθηκε με ουροδυναμική μελέτη πίεσης-ροής. Η εναπόθεση γλυκογόνου στο τοίχωμα της ουροδόχου κύστεως αποτέλεσε το κύριο σημείο έκβασης και μελετήθηκε σε βιοψίες εξωστήρα που ελήφθησαν και στις 2 ομάδες. Η ιστολογική εκτίμηση της περιεκτικότητας του γλυκογόνου έγινε με τη PAS (Periodate Acid Schiff’s) χρώση. Η διαβάθμιση του γλυκογόνου κυμαινόταν από 0 (απουσία κοκκίων γλυκογόνου) έως 3 (ανεύρεση κοκκίων στον εξωστήρα μυ προς τη πλευρά του ουροθηλίου). Η παρουσία κοκκίων γλυκογόνου στον εξωστήρα μυ, είτε μόνο προς τη μεριά του ορογόνου, είτε και στη μεσότητα αυτού, χωρίς όμως ύπαρξη κοκκίων προς την πλευρά του ουροθηλίου, ταξινομήθηκε ως βαθμός 1 και 2, αντίστοιχα. Επίσης, πραγματοποιήθηκε επιμέρους ανάλυση της ομάδας των ασθενών, προκειμένου να συσχετίσουμε τους βαθμούς της εναπόθεσης γλυκογόνου με τα ουροδυναμικά ευρήματα. Όλες οι μετρήσεις πραγματοποιήθηκαν και στις 2 ομάδες και αναλύθηκαν με το στατιστικό πακέτο SPSS v 18. Στατιστική σημαντικότητα θεωρήθηκε ότι υπήρχε, όταν η τιμή του p<0.05.Αποτελέσματα: 50 ασθενείς και 20 μάρτυρες συμπεριλήφθηκαν στο τελικό προς στατιστική ανάλυση μοντέλο. Αυξημένη εναπόθεση γλυκογόνου εντοπίστηκε σε 37 (74%) ασθενείς και 2 (10%) μάρτυρες (p<0.01, OR: 25.6, 95% CI: 5.2-125.8). Στην επιμέρους ανάλυση της ομάδας των ασθενών, δεν παρατηρήθηκαν στατιστικώς σημαντικές διαφορές μεταξύ των ανδρών με γλυκογόνο σταδίου 1, 2 και 3 όσον αφορά το IPSS, τη PdetQmax, το δείκτη BOO και τη χρονική διάρκεια των LUTS. Στη μονοπαραγοντική ανάλυση η ΚΥΠ, το IPSS, ο δείκτης BOO ≥ 40, το μέγεθος του προστάτη, το υπόλειμμα ούρων >100ml και το πάχος του εξωστήρα >2mm σχετίζονταν σημαντικά με την αυξημένη εναπόθεση γλυκογόνου. Στην πολυπαραγοντική ανάλυση, η ΚΥΠ και το ιστορικό οξείας επίσχεσης ούρων αποτελούσαν τις μόνες μεταβλητές που θα μπορούσαν να προβλέψουν την αυξημένη εναπόθεση γλυκογόνου στον εξωστήρα μυ (p=0.026 και 0.019, αντίστοιχα).Συμπεράσματα: Τα αποτελέσματα της μελέτης μας υποδεικνύουν την ύπαρξη αυξημένης εναπόθεσης γλυκογόνου στον εξωστήρα μυ ασθενών με υποκυστική απόφραξη λόγω ΚΥΠ. Το γλυκογόνο χρησιμεύει ως εναλλακτική πηγή ενέργειας για την αντιμετώπιση των αυξημένων ενεργειακών απαιτήσεων που παρουσιάζει ο υπερτροφικός εξωστήρας προκειμένου να υπερνικήσει τις αυξημένες ουρηθρικές αντιστάσεις και πιθανόν θα μπορούσε να χρησιμοποιηθεί ως ένας μη επεμβατικός διαγνωστικός δείκτης της υποκυστικής απόφραξης.να χρησιμοποιηθεί ως ένας μη επεμβατικός διαγνωστικός δείκτης της υποκυστικής απόφραξης.